**Activități în cadrul proiectului Erasmus+ KA101 din domeniul Educație Școlară ”Strategii inovative pentru un mediu de învățare european” 2020-2022**

Suntem la jumătatea perioadei de derulare a proiectului Erasmus+ KA101 din domeniul Educație Școlară ”Strategii inovative pentru un mediu de învățare european” 2020-2022 și, până în acest moment, s-au desfășurat 5 mobilități la care au participat 13 cadre didactice.

Prima mobilitate din cadrul proiectului, la care au participat două cadre didactice, s-a desfășurat în Cipru, la Limassol, în iunie 2021. Cursul ”Classroom management – a solution foccused approach” a fost susținut de furnizorul Dorea Educational Institute și s-a axat pe: managementul clasei de elevi prin focusarea pe o anumită soluție, metoda WOWW – work on what work (utilizarea metodelor didactice individuale, în funcție de nevoile individuale ale elevilor), neuroștiințe cognitive utilizate în educație, utilizarea exercițiilor energizante în activitatea didactică, dar și pe noile metode de predare-învățare-blended learning (învățarea combinată) și flipped classroom (clasa răsturnată).

Tot la același furnizor din Limassol, trei cadre didactice au participat, în luna septembrie, la cursul ”Promoting STEM education through teacher training”. Acesta s-a concentrat pe îmbogățirea curriculumului STEAM prin activități inovatoare pentru elevi, prin realizarea de resurse disponibile pentru învățare și predare, precum și pe îmbogățirea abilităților profesorului în angajarea și motivarea elevilor lui. Cursul a vizat, de asemenea, necesitatea implicării comunității locale în procesul de învățare.

La Dublin, în Irlanda, cele două cadre didactice participante la cursul ”Emotional intelligence” au atins următoarele obiective:

* Îmbunătățirea inteligenței emoționale a elevilor, astfel încât să poată comunica cu aceștia mai eficient, să-și susțină mai bine procesul de învățare și să devină lideri mai buni;
* Prezentarea metodelor de dezvoltare a inteligenței emoționale;
* Înțelegerea rolului emoțiilor elevilor în motivație și în urmărirea obiectivelor;
* Furnizarea de instrumente pentru extinderea conștientizării de sine, a controlului de sine și a acceptării de sine;
* Introducerea de metode pentru a face față eficient stresului.

Cele trei cadre didactice, care au participat la cursul ”Introducing Project based learning” desfășurat la Bologna, în Italia (furnizor Erasmus Learning Academy), și-au însușit informații noi, pe care să le aplice cu succes la orele de curs, referitoare la: elementele cheie și tendințele în creștere legate de PBL, utilizarea instrumentelor de planificare a proiectelor și de realizare a unor baze de date online pentru a proiecta activități de învățare, a învăța cum să implice elevii, cum să-i motiveze să stabilească o colaborare eficientă și să dezvolte abilități de rezolvare a problemelor. În plus, atenția acestora a fost îndreptată și spre tehnicile de coordonare a atelierelor experiențiale, spre activitățile de simulare, dar și spre proiectele interactive pentru a încuraja mentalitățile antreprenoriale și caracterele de conducere ale elevilor.

1. ”Soft skills, communicative skills and coaching” este cursul susținut în Portugalia, la Porto, de către furnizorul Learning Together, la care au participat, în luna septembrie, trei cadre didactice. Cursul a vizat îmbunătățirea tehnicilor de predare-învățare-evaluare și a activităților practice pe care profesorii le pot folosi, în timp ce își extind ideile, astfel încât să poată preda lecții interesante și informative. La acestea se adaugă înțelegerea substanțială a conceptului și a modelelor de coaching, dezvoltarea abilităților de coaching de bază, inclusiv procesul de observare, feedback, întrebări, ascultare, sensibilizarea, stabilirea și menținerea unei relații autentice.
2. Pe lângă cunoștințele, abilitățile și aptitudinile specifice fiecărui curs, cadrele didactice și-au dezvoltat și alte competențe: lingvistice în limba engleză, digitale, de lucru în echipă și organizaționale.

Odată cu începerea anului școlar 2021-2022, cadrele didactice participante la proiect au început să aplice tehnicile și metodele învățate la cursuri atât în activitățile didactice cu elevii, cât și în diferitele activități de învățare colegială.

În următoarea perioadă, mai sunt planificate încă trei mobilități: în Cehia, Portugalia și Spania, la care vor participa 8 cadre didactice.



Echipa de proiect